Šluota

**Šluota** ('luud') oli satiiri- ja huumoriajakiri, mida anti välja Leedus: aastatel 1934–1936 ja 1940–1941 Kaunases, 1956–1994, 1995–1998 ja 2000–2004 Vilniuses. 

Ajakiri oli Nõukogude Leedus populaarne huumori- ja satiiriajakiri, kuid samas kommunistliku propaganda ajakiri, mille eesmärk oli aidata kaasa Nõukogude ühiskonna ülesehitamisele. Ajakirjas trükiti satiirilisi ja humoorikaid jutustusi, esseid ja karikatuure poliitilistel, kultuurilistel ja kodumaistel teemadel.

## Ajalugu
### 1934–1936

Šluota esimene number ilmus 1934. aasta kevadel Kaunases. Selle asutas ja avaldas rühm revolutsioonilisi kunstnikke, kellele Leedu Kommunistliku Partei Kaunase rajoonikomitee andis selleks ebaseadusliku loa. Esimesi numbreid kutsuti satiiriajalehtedeks. Rasketes oludes anti välja 5 numbrit, kus oli ka linoollõikes karikatuure. Esimese numbri maht oli 16 lehekülge ja mõõtmed 32 x 23 cm, kuid välja antud väljaannete arv on vaieldav. 1940 Šluota juhtkirjas on kirjutatud, et "... välja andnud 5 numbrit ...". Samal ajal väidavad Nõukogude Leedu allikad, et ilmus 7 numbrit. Täpsem on siiski öelda, et ajakirja ilmus viis numbrit ja neile lisaks kaks informatiivset-agitatiivset propagandatrükist. Kokku ilmus 1934. aastal viis numbrit, 1935. aastal (mais) ainult üks number (puudus tekst, olid ainult joonistused ja üks koomiks) ja 1936. (suvel) ainult 1 number.

### 1940–1941

1940. aasta 12. juulil ilmus esimene (juba seaduslikult avaldatud) Nõukogude Leedu ajakiri Šluota. Algul andis ajakirja välja toimetus Agitpropas ja alates 1941. aasta maist kirjastus Tiesos. Vähem kui aasta jooksul (juuli 1940 kuni juuni 1941) ilmus kokku 48 numbrit (1940. aastal 23 ja 1941. aastal 25 numbrit). Viimane number (48.) ilmus sõja teisel päeval (23. juunil 1941). Ajakirja peatoimetaja oli Stepas Žukas. Toimetuse aadress oli Kaunases Aušrose t 15, kuid hiljem kolis Stalini (nüüd Laisvės alėja (Vabaduse puiestee)) 41b. Ajakirja esimesed numbrid maksid 50 senti, hiljem (1940. aastast, alates nr 20) oli ajakirja hind 50 kopikat. Aastatel 1940–1941 kasutati ajakirjas Šluota kumulatiivselt kasvavat leheküljenummerdust, mis algas ajakirja esimesest numbrist ja viimase numbri (48.) viimane lehekülg kandis numbrit 810.

### 1941–1956

On üsna tõenäoline, et 1940. aastal ilmus Šluota ainult tänu Stepas Žukas initsiatiivile. Sõja-aastatel ajakiri ei ilmunud, sest peatoimetaja Stepas Žukas varjus Nõukogude Liidu tagalas. 1944.–1946. aastal oli Stepas Žukas tollase Kaunase tarbekunsti- ja dekoratiivkunsti instituudi õppejõud, selle töö kõrvalt ei pruukinud tal ajakirja tegemiseks aega jääda. 1946. aastal Stepas Žukas suri (42-aastaselt).

### 1956–2004

1956. aasta detsembris ilmus uuesti ajakohastatud satiiri- ja huumoriajakiri Šluota esimene number, millel oli 16 lehekülge ja mis maksis 2 rubla. Ajakiri ilmus kaks korda kuus (24 numbrit aastas). 1957. aastal tiraaž praktiliselt kahekordistus ja ulatus 40 000 eksemplarini.

## Peatoimetajad
* 1934–1935 Boleslovas Adomas Motuza Matuzevičius
* 1936 Bronius Žekonis
* 1940–1941 Stepas Žukas
* 1956–1985 Juozas Bulota
* 1985–1990 Adolfas Strakšys
* 1990 Rytis Tilvytis
* 1991–1994 ja 1995–1998 Albertas Lukša
* 2000–2004 Jonas Lenkutis

## Toimetus
Toimetuses töötasid Gediminas Astrauskas, Kazys Bagdonavičius, Andrius Cvirkas, Liūnė Janušytė, Vitas Katilius, Stasys Krasauskas, Vytautas Mackevičius, Jonas Martinaitis, Algimantas Pabijūnas, A. Pakalnis, Pranas Raščius, Jonas Sadaunikas, Domicelė Tarabildienė, Vitas Tomkus, Česlovas Valadka, Aleksandr Vitulsky, Leonid Vorobjov jpt.

## Tiraaž
* 1940 – kahte esimest numbrit trükiti 10 000 eksemplari, alates kolmandast numbrist 15 000 eksemplari
* 1941 – 10 000 eksemplari
* 1957 – 40 000 eksemplari
* 1966 – 55 600 eksemplari
* 1976 – 106 500 eksemplari
* 1981 – 108 400 eksemplari
* 1989 – 119 100 eksemplari
* 1994 – 8700 eksemplari
* 1995 – 3500 eksemplari
* 1997 – 3000 eksemplari

## Viited

## Välislingid
* www.lituanus.org – Communist Propaganda, Artistic Opposition, and Laughter in the Lithuanian Satire and Humor Journal Šluota, 1964–1985
* www.caricatura.lt – Šluota